રાત્રે સાડા નવ વાગ્યે સેટેલાઇટ રોડ ઉપર ધમધમતો ટ્રાફિક હતો. હરિવલ્લભદાસનો બંગલો હતો તો રોડ ઉપર જ, એ છતાં પસાર થતા વાહનોનો અવાજ બંગલા સુધી પહોંચતો નહોતો. આઠ હજાર વારના જબરદસ્ત પ્લોટમાં બંગલો તો છેક પાછળના ભાગમાં હતો. રોડ ઉપરથી પસાર થતાં રાહદારીને તો બંગલાનું ભવ્ય પ્રવેશદ્વાર અને એ પછી લીલાંછમ વૃક્ષ જ જોવા મળે. ગેટના પિલર ઉપર ગ્રેનાઇટની તકતીમાં દેવનાગરી લિપિમાં બંગલાનું નામ ‘હરિવલ્લભ’ સોનેરી અક્ષરોમાં કોતરેલું હતું.